

**Rolau Cymorth Tîm mewn gwahanol Adrannau yn Llywodraeth Cymru**

****

****

**Cynnwys**

1. **Cefndir a Strwythur Llywodraeth Cymru**
2. **Rolau**
3. **Prif Gyfrifoldebau**
4. **Meini Prawf Penodol i Swydd**
5. **Cyfleoedd Datblygu a gynigir gan y Swydd**
6. **Sut i Wneud Cais**
7. **Proses Ddethol**
8. **Telerau Penodi**

**1. Cefndir a Strwythur Llywodraeth Cymru**

Mae gan Lywodraeth Cymru gyllideb flynyddol o oddeutu £18 biliwn, ac mae’n gyfrifol am amrywiaeth o feysydd yn cynnwys iechyd, addysg a sgiliau, yr economi a thrafnidiaeth, ac amaethyddiaeth a’r amgylchedd.

Mae Prif Weinidog Cymru a’i Gabinet yn ffurfio Llywodraeth Cymru ac maent yn gwneud penderfyniadau mewn meysydd cyfrifoldeb datganoledig. Mae Gweinidogion Cymru yn atebol i Senedd Cymru, sef corff deddfwriaethol Cymru sy’n cynnwys 60 o Aelodau etholedig.

Caiff Gweinidogion Cymru eu cynorthwyo gan ryw 5,000 o weision sifil, gydag oddeutu hanner y rhain yn gweithio yng Nghaerdydd, a’r gweddill yn swyddfeydd Llywodraeth Cymru ar draws y wlad. Mae gan Lywodraeth Cymru swyddfeydd bach yn Llundain a Brwsel hefyd, ynghyd â rhwydwaith tramor ar gyfer gwaith masnachu a buddsoddi. Yr Ysgrifennydd Parhaol sy’n arwain Gwasanaeth Sifil Llywodraeth Cymru ac mae’n atebol i’r Prif Weinidog a Gweinidogion Cymru.

Mae cydraddoldeb, amrywiaeth a chynhwysiant yn werthoedd craidd i Lywodraeth Cymru. Ein nod yw bod yn gyflogwr sy’n esiampl i eraill, a chaiff ein gwaith ei ategu gan: Hyrwyddwr Cydraddoldeb ac Amrywiaeth y Bwrdd, rhwydweithiau amrywiaeth bywiog a gefnogir gan uwch hyrwyddwyr ac sy’n pennu targedau amrywiaeth i wella nifer y grwpiau heb gynrychiolaeth ddigonol (er enghraifft, staff BAME a staff anabl ar bob lefel, a menywod ar lefelau uwch). Rydym wedi ymrwymo i ddefnydd sefydliadol o’r model cymdeithasol o anabledd, ac rydym wedi ymrwymo hefyd i gyflwyno addasiadau recriwtio ac addasiadau yn y gweithle er mwyn sicrhau cydraddoldeb i staff anabl. Yn ddiweddar rydym wedi cyhoeddi ein strategaeth ar Gynhwysiant ac Amrywiaeth mewn Penodiadau Cyhoeddus gan ein bod yn benderfynol o gynyddu amrywiaeth y Byrddau a reoleiddir a’r Byrddau eraill yng Nghymru a’n proses o ddatblygu ein cynllun gweithredu Cydraddoldeb, Amrywiaeth a Chynhwysiant ar gyfer 2020-2025 sy’n pennu ein gweledigaethau ar gyfer ein cyflogaeth ein hunain.

Etholwyd Llywodraeth Cymru ym mis Mai 2021 a chaiff ein blaenoriaethau eu nodi yn ein Rhaglen Lywodraethu, sef Symud Cymru Ymlaen, a’n Strategaeth Genedlaethol – Ffyniant i Bawb. Ein huchelgais yw creu cenedl hyderus, ffyniannus ac iach, a chreu cymdeithas lle rhoddir tegwch i bawb. Mae oddeutu 25% o’r £1 biliwn a gaiff ei wario gan Lywodraeth Cymru yn dod o drethi Cymru.

Mae gan ymadawiad y DU â’r UE ddiwedd mis Ionawr 2020 a’r trafodaethau rhyngwladol dilynol – ynghylch dyfodol perthynas y DU/UE ac ynghylch cytundebau masnach y DU gyda gwledydd eraill – oblygiadau sylweddol ar gyfer Cymru ac ar waith Llywodraeth Cymru. Mae ein perthynas gyfansoddiadol â Llywodraeth y DU a’r Llywodraethau Datganoledig eraill yn parhau i ddatblygu. Hefyd, fel cyrff cyhoeddus eraill yng Nghymru, mae Deddf Llesiant Cenedlaethau’r Dyfodol a Safonau’r Gymraeg yn berthnasol i Lywodraeth Cymru, ac mae’r rhain yn ei gwneud hi’n ofynnol i’r Gwasanaeth Sifil weithio mewn ffyrdd newydd a gwahanol er mwyn gwella’r gwaith o ddatblygu polisïau a’r gwasanaethau a gaiff eu darparu i bobl Cymru.

Mae Llywodraeth Cymru yn sefydliad dwyieithog; cynhyrchir deddfwriaethau yn y Gymraeg a’r Saesneg, ac mae gan y ddwy iaith statws cyfreithiol cyfartal. Er nad yw sgiliau iaith Gymraeg yn hanfodol ar gyfer y swyddi hyn, ac er nad yw’n angenrheidiol i chi allu siarad Cymraeg er mwyn gweithio i Lywodraeth Cymru, byddai’r sgiliau hyn yn gaffaeliad mawr. Rhaid i ymgeiswyr ddangos gwerthfawrogiad o ddwyieithrwydd a rhannu ein hymrwymiad i hyrwyddo’r Gymraeg er mwyn sicrhau miliwn o siaradwyr Cymraeg erbyn 2050. Rydym yn annog ac yn cefnogi staff i ddysgu, datblygu a defnyddio eu sgiliau iaith Gymraeg yn y gweithle.

1. **Y Rolau**

Rydym yn awyddus i ddefnyddio arbenigedd staff ar draws y Gwasanaeth Sifil i sicrhau effaith ymarferol, cadarnhaol yn ystod y cyfnod digynsail hwn.

Rydym yn chwilio am ystod eang o weision sifil i weithio mewn amrywiaeth o rolau cyffrous ar radd Cymorth Tîm (AO) ar draws Llywodraeth Cymru.

Bydd y swyddi’n gofyn am wybodaeth, sgiliau a phrofiad ar draws ystod eang nodweddion gradd Cymorth Tîm/AO, ond bydd rolau’r swyddi’n amrywio.

Yn Llywodraeth Cymru byddwch yn cael cymorth ac arweiniad fel y gallwch ddatblygu’ch sgiliau yn y gweithle. Byddwch yn aelod gwerthfawr o’r tîm o’r diwrnod cyntaf.

Mae rolau ar gael naill ai ar gyfer cyfleoedd tymor byr (6-12 mis) neu gyfleoedd tymor hir (hyd at ddwy flynedd).

Ni fydd dyrchafiadau dros dro na dyrchafiadau parhaol ar gael trwy gyfrwng yr ymgyrch hon; fodd bynnag, bydd llawer o’r rolau’n cynnig y cyfle i chi ennill profiad gwerthfawr, ehangu rhwydweithiau a dysgu sgiliau newydd..

Byddwn yn gwneud pob ymdrech i’ch paru â rôl ar sail y dystiolaeth a gyflwynwch yn eich ffurflen gais.

Ni allwn warantu y byddwch yn cael cynnig unrhyw swydd, neu swydd benodol.

Os cewch eich paru’n llwyddiannus â rôl, byddwch yn symud dan drefniadau ffurfiol Benthyciad o’r Tu Allan, h.y. byddwch yn symud i Delerau ac Amodau Llywodraeth Cymru.

1. **Prif Gyfrifoldebau**

Rydym yn chwilio am unigolion i allu darparu gwasanaeth proffesiynol, cyfeillgar a chywir i’n cwsmeriaid. Mae hyn yn debygol o gynnwys ateb galwadau ffôn, e-byst, drafftio llythyrau / gohebiaeth wedi’u llenwi’n barod, ac ailgyfeirio cwsmeriaid at gydweithiwr priodol am gymorth pellach, lle bo angen.

Byddwch yn cael cyfle i gyfrannu at drefnu cyfarfodydd a digwyddiadau, a helpu timau gyda ffeilio electronig a threfnu cyffredinol.

Rydym angen unigolion sy’n gymwys a phrofiadol i ddefnyddio TGCh, boed i reoli taenlenni / cronfeydd data neu brosesu taliadau ariannol yn gywir ar-lein.

Bydd angen i chi fod yn hyblyg yn eich dull gweithio a gallu gweithio ar draws timau eraill pan fo angen.

1. **Meini Prawf Penodol i’r Swydd**

Gweler yr hysbyseb ar gyfer cwestiwn penodol, mae rhai sgiliau allweddol eraill y byddwch eu hangen wedi’u nodi isod.

Cyfathrebu â gwahanol gwsmeriaid / sefydliadau / cyflenwyr ac ymdrin ag ymholiadau; wyneb yn wyneb, drwy e-bost, ar y ffôn, neu’n rhithiol drwy Microsoft Teams.

Profiad o drefnu cyfarfodydd a digwyddiadau a darparu cymorth gweinyddol.

Profiad o reoli taenlenni/cronfeydd data a/neu brosesu taliadau cyllid drwy ddefnyddio pecynnau TG amrywiol.

1. **Cyfleoedd datblygu a gynigir gan y swyddi**

Dyma gyfle gwych i greu effaith trwy ddod â’ch gwybodaeth, eich sgiliau a’ch profiad gwerthfawr adran wahanol yn y llywodraeth. Bydd modd i chi hefyd feithrin eich gallu a’ch sgiliau yn y gweithle. Byddwch yn aelod gwerthfawr o’r tîm o’r diwrnod cyntaf.

Ni fydd dyrchafiadau dros dro na dyrchafiadau parhaol ar gael trwy gyfrwng y cyfle benthyg hwn; fodd bynnag, bydd modd i chi feithrin eich gallu a’ch set sgiliau, ennill profiad gwerthfawr ac ehangu rhwydweithiau trwy fod yn rhan o ystod eang o waith hollbwysig, yn cynnwys blaenoriaethau fel adfer wedi COVID-19 a threfniadau pontio’r UE.

1. **Sut i Wneud Cais**

Cyn gwneud cais am y cyfle hwn, gwnewch yn siŵr eich bod wedi cael cymeradwyaeth/caniatâd gan eich rheolwr llinell i’ch rhyddhau. Ar hyn o bryd, rydym yn gofyn a oes modd i’r ymgeiswyr gael eu rhyddhau naill ai am dymor byr (6-12 mis) neu am dymor hir (hyd at ddwy flynedd). Gofynnir i chi ddatgan diddordeb naill ai mewn cyfle tymor byr, cyfle tymor hir, neu’r ddau, ar y ffurflen gais.

Dylid cyflwyno ceisiadau trwy system ar-lein Llywodraeth Cymru.

I wneud cais, gofynnir i chi gofrestru i gael cyfrif ar y system ar-lein gan ddefnyddio cyfeiriad e-bost. Rydym yn argymell eich bod yn dewis cyfeiriad cyfrif e-bost nad oes gan neb arall fynediad ato, gan mai dyma fydd ein prif ddull o gyfathrebu gyda chi ynglŷn â’r broses ddethol.

Os oes gennych nam a fydd yn eich rhwystro rhag gwneud cais ar-lein, neu os ydych chi’n defnyddio Iaith Arwyddion Prydain, e-bostiwch TimTrawsnewidAD@llyw.cymru

i ofyn am becyn cais mewn fformat arall, neu i ofyn am addasiad rhesymol yn ymwneud â’r nam, er mwyn i chi allu cyflwyno eich cais.

Rydym yn croesawu ceisiadau yn y Gymraeg a’r Saesneg. Caiff ceisiadau yn y naill iaith neu’r llall eu trin ar yr un sail. Os hoffech ymgeisio ar gyfer y swydd hon yn Gymraeg, defnyddiwch y ddolen ‘Newid Iaith / Change Language’ ar frig y dudalen, i fynd â chi i fersiwn Gymraeg yr hysbyseb hon, ble gallwch ymgeisio yn Gymraeg.

\*\*Noder: Os oes gennych gyfrif Penodi eisoes ac os hoffech ddiweddaru eich enw defnyddiwr a'ch cyfeiriad e-bost i gyfeiriad newydd @llyw.cymru, mewngofnodwch gan ddefnyddio eich hen fanylion, cliciwch ar eich enw yn y bar dewislenni, a dewiswch 'Golygu Manylion Personol' yn y gwymplen. Gallwch ddiweddaru unrhyw un o'ch manylion personol cofrestredig ar y dudalen hon.\*\*

Fel rhan o’r broses recriwtio bydd gofyn i chi ddarparu’r canlynol:

* Ffurflen gais wedi’i chwblhau ar-lein
* CV cyfredol yn nodi hanes eich gyrfa gyda phrif gyfrifoldebau a chyflawniadau
* Tystiolaeth yn erbyn y meini prawf penodol i swydd fel y nodwyd yn y disgrifiad swydd. Dylid darparu 500 gair ar y mwyaf.

**Gwybodaeth am amrywiaeth**

Mae Llywodraeth Cymru wedi ymrwymo i sicrhau gweithlu sy’n adlewyrchu’r gymdeithas y mae’n ei gwasanaethu, ar bob lefel, gan gynnwys y lefelau uchaf. Trwy gasglu’r wybodaeth hon, gallwn weld a ydym yn recriwtio o’r gronfa dalent ehangaf bosibl, a sicrhau bod yr holl grwpiau’n cael eu trin yn deg drwy gydol y broses. Ni chaiff y ffurflen hon ei datgelu i unrhyw un sy’n asesu eich cais. Os nad ydych am ateb cwestiwn penodol, dewiswch yr opsiwn ‘gwell gennyf beidio â dweud’. Os bydd unrhyw un o’r cwestiynau heb gael eu hateb, ni fydd modd i chi gyflwyno eich cais.

**Cwestiynau a thrafodaeth anffurfiol**

Os hoffech drafod y rolau hyn ymhellach cyn cyflwyno’ch cais, cysylltwch â TimTrawsnewidAD@llyw.cymru

**Problemau technegol ar-lein**

Anfonwch e-bost i TimTrawsnewidAD@llyw.cymru

1. **Y Broses Dethol a Pharu**

**Trosolwg**

Bydd Tîm Trawsnewid AD yn cydnabod eich cais drwy system ar-lein Llywodraeth Cymru a byddwch yn cael gwybod y canlyniad drwy’r system ar-lein.

Wrth wneud cais am y cyfle benthyg hwn, byddwch yn cytuno i symud i swydd y cred y Panel Dethol a Pharu yw’r swydd fwyaf priodol i chi. Mae’r Panel yn cynnwys 3 aelod o staff o’r Tîm Pontio AD a Thîm Partner Busnes AD y Grŵp/Adran berthnasol.

Byddwn yn paru pobl (h.y. ymgeiswyr) â swyddi (h.y. swyddi â blaenoriaeth) sy’n cyfateb orau i’ch gwybodaeth, eich sgiliau a’ch profiad a’r dystiolaeth a gynhwysir yn y ffurflen gais, ar sail gofynion y swydd.

Mae tri cham yn perthyn i’r broses dethol a pharu.

Cam 1 – Asesiad sifftio cychwynnol

Bydd y dystiolaeth a gynhwysir yn eich ffurflen gais **templed CV symud ar draws** yn cael ei hasesu ar sail y meini prawf canlynol:

Soniwch am amser pan fuoch chi’n gweithio fel rhan o dîm, yn cynorthwyo eraill i sicrhau bod prosiect neu ddarn o waith yn cael ei gyflawni’n effeithiol?

• Sut wnaethoch chi eu cynorthwyo?

• Beth oedd yr effaith a’r canlyniad?

Os bydd y panel o’r farn fod y dystiolaeth yn gymwys yn y maes hwn, bydd eich cais yn symud ymlaen i’r broses baru.

Cam 2 – Ymarfer Paru

Wrth fynd ati i baru, rhoddir blaenoriaeth i’ch canlyniad yn ystod y sifft gychwynnol ynghyd â’r sgiliau, y profiad a’r dystiolaeth a gynhwysir yn y ffurflen gais. Ystyrir hyn oll ar sail y rhestr o rolau â blaenoriaeth.

Mae’r ffurflen gais yn gofyn i chi ddatgan hoff ddewis o ran grwˆ p/adran, a gofynnir hefyd i chi nodi a oes gennych ddiddordeb mewn maes gwaith craidd â blaenoriaeth e.e. COVID-19 neu drefniadau pontio’r UE. Er y byddwn yn ystyried hyn yn yr ymarfer paru, ni allwn warantu y bydd modd i ni eich paru â’ch hoff ddewisiadau, ond gallwn ddweud na fyddwn yn eich paru â maes y dywedasoch eich bod yn dymuno’i osgoi.

Ymhellach, er y bydd y panel paru yn gwneud pob ymdrech i ddod o hyd i ateb paru addas, ni allwn warantu y bydd unrhyw swydd, neu swydd benodol, yn cael ei chynnig i chi.

Cam 3 – Canlyniadau

Cewch wybod beth fydd y canlyniad trwy gyfrwng y system ar-lein, h.y.:

* **Ni fuoch yn llwyddiannus yn ystod Cam 1 (sifft gychwynnol)**. Ni lwyddasoch i fodloni’r safon sylfaenol ar sail y dystiolaeth a gyflwynwyd, ac o’r herwydd ni chewch eich ystyried ar gyfer y broses baru.
* **Buoch yn llwyddiannus yn ystod Cam 1 (sifft gychwynnol) ond ni lwyddwyd i’ch paru â swydd addas yn ystod Cam 2 (paru)**. Byddwch yn cael eich cadw ar restr wrth gefn am gyfnod o 12 mis.
* **Cawsoch eich paru’n llwyddiannus yn ystod Cam 2.** Ni fydd yn rhaid cynnal cyfweliad ffurfiol. Yn hytrach, byddwn yn trefnu sgwrs ragarweiniol anffurfiol gyda’r rheolwr llinell. Ar ôl cael cadarnhad gennych chi a’r rheolwr llinell, bydd y broses Benthyciad o’r Tu Allan yn cychwyn. Rhaid i chi fod ar gael i’ch rhyddhau yn syth, oherwydd ar ôl i chi gael eich paru â rôl disgwylir i chi fynd i’r afael â’r swydd yn ddi-oed. Byddwn yn cysylltu â chi a’ch sefydliad i gytuno ar y trefniadau angenrheidiol.

Ar ôl i chi gael cadarnhad eich bod wedi cael eich paru â swydd, ni allwch wneud cais i gael eich ail-baru â swydd arall neu swydd newydd, oni bai am amgylchiadau eithriadol. Bydd y panel yn ystyried amgylchiadau o’r fath fesul achos. Fodd bynnag, gallwch wneud cais am swyddi a gaiff eu hysbysebu’n allanol wedyn mewn cystadleuaeth agored.

Os penderfynwch wrthod y cynnig yn ddiweddarach, byddwch yn cael eich rhoi ar y rhestr wrth gefn.

**Hyderus o ran Anabledd**

Mae Llywodraeth Cymru yn derbyn y diffiniad cymdeithasol o anabledd, sy'n cydnabod bod rhwystrau mewn cymdeithas yn gweithredu mewn modd sy'n analluogi pobl sydd â nam neu gyflwr iechyd, neu sy'n defnyddio Iaith Arwyddion Prydain. Rydym wedi ymrwymo i ddileu rhwystrau fel y gall pawb (neu'r rheini sy’n aelodau posibl o staff) berfformio ar eu gorau. Mae Deddf Cydraddoldeb 2010 yn defnyddio'r diffiniad meddygol o anabledd ("nam corfforol neu feddyliol sy'n cael effaith sylweddol a hirdymor ar allu person i gyflawni gweithgareddau arferol o ddydd i ddydd").

Rydym yn gwarantu y byddwn yn cynnig cyfweliad i unrhyw un sy'n anabl os bydd ei gais yn bodloni’r meini prawf sylfaenol ar gyfer y swydd. Mae bodloni’r ‘meini prawf sylfaenol’ yn golygu bod yn rhaid ichi ddarparu tystiolaeth yn eich cais i ddangos eich bod yn bodloni’r lefel ofynnol ar gyfer pob cymhwysedd. Mae’n rhaid ichi hefyd feddu ar unrhyw gymwysterau, sgiliau neu brofiadau sydd wedi eu nodi fel rhai hanfodol. Rydym wedi ymrwymo i gyflogi pobl anabl ac i hwyluso datblygiad eu gyrfa.

Os oes gennych nam neu gyflwr iechyd, neu'n defnyddio Iaith Arwyddion Prydain, ac yn dymuno trafod addasiadau rhesymol ar gyfer unrhyw ran o'r broses recriwtio hon, neu drafod sut y byddem yn eich cefnogi pe baech yn llwyddiannus, e-bostiwch TimTrawsnewidAD@llyw.cymru cyn gynted â phosibl, a bydd aelod o'r tîm yn cysylltu â chi i drafod eich gofynion ac i ateb eich cwestiynau.

1. **Telerau Penodi**

Cyfleoedd Benthyciad o’r Tu Allan yw’r rhain. Maent ar gael i gyflogeion parhaol Gwasanaeth Sifil y DU (cânt eu recriwtio trwy gyfrwng cystadleuaeth deg ac agored), ar sail ‘symud ar draws’, ar radd eich swydd bresennol. Bydd y bobl a gaiff eu benthyg o’r tu allan yn trosglwyddo i Delerau ac Amodau Llywodraeth Cymru.

**Tâl**

Yn achos pobl a gaiff eu benthyg o’r tu allan, cânt eu rhoi ar gyflogres Llywodraeth Cymru yn ystod y cyfnod benthyg. Bydd eich cyflog parhaol yn trosglwyddo i’r pwynt agosaf ar raddfeydd cyflog Cymorth Tîm Llywodraeth Cymru.

Ar ôl i chi gael eich paru â phwynt ar y raddfa, byddwch yn symud i fyny’r raddfa gyflog fel y bo’n briodol yn ystod y cyfnod benthyg. Dyddiadau cynyddran Llywodraeth Cymru yw mis Ionawr ar gyfer staff sy’n ymuno â’r sefydliad rhwng 1 Ionawr a 30 Mehefin, a mis Gorffennaf ar gyfer staff sy’n ymuno â’r sefydliad rhwng 1 Gorffennaf a 31 Rhagfyr. Er enghraifft, byddai rhywun sy’n ymuno â’r sefydliad ar 10 Rhagfyr 2020 yn derbyn ei gynyddran ym mis Gorffennaf 2021, ond byddai rhywun sy’n ymuno â’r sefydliad ar 10 Ionawr 2021 yn derbyn ei gynyddran ym mis Ionawr 2022. Byddwch yn dychwelyd i’ch pwynt cyflog neu eich cyflog parhaol ar ôl mynd yn ôl at eich Cyflogwr.

|  |  |
| --- | --- |
| **Pwyntiau ar y raddfa** | **Ebrill 2020** |
| 1 | £20,500 |
| 2 | £22,160 |
| 3 | £23,830 |

**Trefniadau eraill yn ymwneud â chyflog**

Yn achos trefniadau eraill yn ymwneud â chyflog – fel cynllun aberthu cyflog, Talebau Gofal Plant, trefniadau talu cyflog ymlaen llaw, cynllun Beicio i’r Gwaith neu rywbeth o’r fath – ni ellir eu trosglwyddo fel rhan o gytundeb y benthyciad. Os oes gennych drefniadau o’r fath ar waith gyda’ch cyflogwr presennol, ac os cewch eich paru’n llwyddiannus â swydd yn Llywodraeth Cymru, bydd angen i chi gysylltu â’ch tîm cyflogres eich hun i weld beth ellir ei wneud fel rhan o drefniadau’r benthyciad.

**Teithio a Chynhaliaeth**

Bydd Llywodraeth Cymru yn ad-dalu’r holl gostau Teithio a Chynhaliaeth perthnasol a ysgwyddir yn benodol ac o angenrheidrwydd gennych chi ac a gymeradwyir gan Lywodraeth Cymru yn ystod y Cyfnod Benthyg neu mewn perthynas â chyflawni’r Gwasanaethau, os cyflwynir tystiolaeth o dreuliau o’r fath yn y cyfryw fodd ag a bennir gan Lywodraeth Cymru o dro i dro.

Gallwch hawlio Teithio a Chynhaliaeth yn ôl cyfraddau safonol Llywodraeth Cymru. Nodir y rhain yn y polisi Teithio a Chynhaliaeth.

**Oriau gwaith**

Mae’r swyddi hyn ar gael ar sail ran-amser, rhannu swydd neu amser llawn. It is expected that if you apply as a job share partnership, this arrangement is in place when submitting your application and please make it clear on your application forms that you are applying as part of a job share partnership. Rydym yn croesawu ceisiadau gan bobl sy’n gweithio’n rhan-amser, ac os bydd rhywun sydd am weithio’n rhan-amser yn llwyddiannus, byddwn yn cyflwyno addasiadau cymesur i gyfrifoldebau’r swydd.

**Gwyliau**

Bydd gennych hawl i wyliau blynyddol ac amser i ffwrdd yn unol â Pholisi Gwyliau Blynyddol, Polisi Gwyliau Cyhoeddus a Braint a pholisïau absenoldeb am resymau teuluol Llywodraeth Cymru. Mae gan gyflogeion amser llawn hawl i 31 diwrnod o wyliau blynyddol, ynghyd â 10 diwrnod o wyliau cyhoeddus a braint; bydd hyn ar sail pro rata i gyflogeion rhan-amser.

Byddwch yn gymwys i gael tâl salwch, tâl gwyliau ac unrhyw hawliau absenoldeb yn unol â Thelerau ac Amodau Llywodraeth Cymru. Gellir rhoi trefniadau gweithio’n hyblyg ar waith yn unol â Pholisi Gweithio’n Hyblyg Llywodraeth Cymru; fodd bynnag, rhaid clirio unrhyw gredyd neu ddiffyg a gaiff ei gronni yn eich adran bresennol cyn i’r cyfnod benthyg gychwyn, a rhaid clirio unrhyw gredyd neu ddiffyg a gaiff ei gronni yn ystod eich cyfnod yn Llywodraeth Cymru cyn i’r cyfnod benthyg ddod i ben.

**Pensiwn**

Byddwch yn aros yng nghynllun pensiwn y gwasanaeth sifil, oni bai eich bod wedi optio allan o gynllun pensiwn.

**Yswiriant budd-dal anaf**

Bydd yswiriant budd-dal anaf Llywodraeth Cymru yn berthnasol i chi yn ystod y cyfnod benthyg, a hynny ar gyfer anaf cymwys a fydd yn digwydd yn ystod y cyfnod benthyg.

**Perfformiad a Hyfforddiant**

Byddwch chi a’r rheolwr llinell yn cytuno ar yr amcanion ar gychwyn y cyfnod benthyg, a bydd adolygiadau rheolaidd yn cael eu cynnal ar adegau y cytunir arnynt. Bydd y rheolwr llinell yn trefnu rhaglen/hyfforddiant cynefino fel y bo’n briodol.

Caiff pawb yn Llywodraeth Cymru eu cynorthwyo i feithrin eu sgiliau a’u galluoedd. Mae hyn yn cynnwys cael mynediad at gyfleoedd dysgu a datblygu. Rydym wedi ymrwymo i Ddysgu a Datblygu a sicrhau bod ein staff yn cael o leiaf 5 diwrnod o ddysgu bob blwyddyn. Mae gennych hawl i wneud defnydd llawn o’r cyfleoedd dysgu a gynigir gan Lywodraeth Cymru trwy gytundeb â’ch rheolwr llinell.

**Lleoliad**

Mae’r swyddi’n rhai ar gyfer Cymru gyfan a gallwch weithio yn unrhyw un o swyddfeydd Llywodraeth Cymru trwy’r wlad – er, efallai y bydd natur ambell swydd yn golygu y bydd angen i chi dreulio peth amser mewn lleoliadau arbennig. Rydym yn gefnogol i’r arfer o weithio gartref a’r arfer o deilwra patrymau i weddu i amgylchiadau’r unigolyn.

Fel yn achos nifer o adrannau ar hyn o bryd, mae mwyafrif ein cyflogeion yn gweithio gartref o bell. Bydd achosion o deithio i’r swyddfa yn cael eu pennu gan yr anghenion busnes ac unrhyw gyfyngiadau teithio a fydd ar waith ar y pryd. Er gwybodaeth, mae rhai o’n swyddfeydd mwy yn cynnwys:

Aberystwyth, Bedwas, Caernarfon, Caerdydd, Caerfyrddin, Llandrindod, Merthyr Tudful, y Drenewydd ac Abertawe.

**Gweithio’n Glyfar**

Mae Llywodraeth Cymru yn mynd ati i annog arferion Gweithio’n Glyfar. Mae hyn yn golygu canolbwyntio ar sut rydych yn defnyddio eich amser, a ble a sut rydych yn gweithio, er mwyn bodloni’r anghenion busnes yn y ffordd fwyaf cynhyrchiol. Mae hyn yn rhoi hyblygrwydd mawr i’r staff, a’r disgwyl yw y bydd timau yn gweithio gartref am gyfran helaeth o’r amser hyd y gellir rhagweld. Mae gweithio’n glyfar ac yn hyblyg yn dod yn nodwedd barhaol ar ein bywyd gweithio yng Nghymru, a bydd Llywodraeth Cymru yn arwain y ffordd yn hyn o beth. (Yn y tymor byr, bydd mwyafrif y deiliaid swyddi yn gweithio gartref.)

**Gwrthdaro Buddiannau**

Dylai’r ymgeiswyr nodi bod yn rhaid iddynt ddatgan unrhyw fuddiannau a allai arwain at gwestiynau ynglŷn â’r ffordd maent yn ymdrin â busnes Llywodraeth Cymru.

Rhaid iddynt ddatgan unrhyw fuddiannau busnes perthnasol, cyfranddaliadau, swyddi mewn awdurdod, taliadau cadw, trefniadau ymgynghori neu gysylltiadau eraill â chyrff masnachol, cyhoeddus neu wirfoddol, o’u rhan eu hunain ac o ran eu gŵr/gwraig/partner.

Bydd yn rhaid i’r ymgeiswyr llwyddiannus roi’r gorau i unrhyw fuddiannau sy’n gwrthdaro, ac mae’n bosibl y caiff eu buddiannau busnes ac ariannol eraill eu cyhoeddi.

**Y Ddeddf Cyfrinachau Swyddogol**

Mae'r swydd yn dod o dan y Ddeddf Cyfrinachau Swyddogol.

**Amrywiaeth a chydraddoldeb**

Mae Llywodraeth Cymru wedi ymrwymo i ddarparu gwasanaethau sy’n croesawu amrywiaeth ac sy’n hyrwyddo cyfle cyfartal. Ein nod yw sicrhau bod yr ymrwymiadau hyn yn cael eu hymwreiddio yn ein harferion gwaith o ddydd i ddydd gyda’n cwsmeriaid, ein cydweithwyr a’n partneriaid i gyd. Mae gan y Bwrdd Hyrwyddwr Cydraddoldeb, a chaiff yr hyrwyddwr hwn diweddariadau rheolaidd yn ymwneud â chydraddoldeb ac amrywiaeth.

Rydym wedi ymrwymo i gynyddu amrywiaeth, gan ddileu rhwystrau a chefnogi ein holl staff i gyflawni eu potensial. Ar hyn o bryd, rydym yn 8fed ar restr Stonewall o 100 cyflogwr gorau’r DU. Rydym yn un o Hyrwyddwyr Amrywiaeth Stonewall, yn sefydliad Hyderus o ran Anabledd ar Lefel 3 (Arweinydd), a llwyddasom i ennill statws aur a:gender yn 2018.

Mae pedwar o Rwydweithiau Staff, a noddir gan y Bwrdd, yn allweddol o ran ategu’r gwaith hwn a rhoi cymorth i gymheiriaid – sef Ymwybyddiaeth a Chymorth Anabledd (DAAS); Rhwydwaith Staff o Leiafrifoedd Ethnig (MESN); PRISM (Pobl lesbiaidd, hoyw, deurywiol, trawsryweddol, rhyngrywiol +) a Menywod Ynghyd.

**Comisiynwyr y Gwasanaeth Sifil**

Mae prosesau recriwtio Llywodraeth Cymru yn seiliedig ar egwyddor dethol ar gyfer penodi yn ôl teilyngdod ar sail cystadleuaeth deg ac agored fel yr amlinellwyd yn Egwyddorion Recriwtio Comisiynwyr y Gwasanaeth Sifil y gellir eu gweld yn: <http://civilservicecommission.independent.gov.uk/>

**Cwynion**

Dylai pwy bynnag sydd o’r farn eu bod wedi’u trin yn annheg, neu sydd â chwyn ynglŷn â’r modd y cynhaliwyd y broses, ysgrifennu at y Pennaeth Adnoddau, Llywodraeth Cymru, Parc Cathays 2, Caerdydd CF10 3NQ neu anfon e-bost i TimTrawsnewidAD@llyw.cymru. Os ydych yn anfodlon â chanlyniad y gŵyn a gyflwynwyd i Lywodraeth Cymru, ac os teimlwch na chafodd yr egwyddorion ‘penodi ar sail teilyngdod trwy gyfrwng cystadleuaeth deg ac agored’ eu cwrdd, mae gennych hawl i fwrw ymlaen â’ch cwyn gyda Chomisiwn y Gwasanaeth Sifil yn y cyfeiriad canlynol: 3rd Floor, 35 Great Smith Street, London SW1P 3BQ.